רודי דורנבוש

רידיגר "רודי" דורנבוש (בגרמנית: Rüdiger "Rudi" Dornbusch;  8 ביוני 1942 – 25 ביולי 2002) היה כלכלן גרמני אשר פעל רוב חייו בארצות הברית, ושימש כפרופסור במכון הטכנולוגי של מסצ'וסטס (MIT) במשך 27 שנים. מחקריו עסקו בעיקר בנושאים של מאקרו-כלכלה, כלכלה בינלאומית, אינפלציה ושערי חליפין.

נולד בעיר קרפלד שבמדינת נורדריין-וסטפאליה. הוא סיים לימודים במדעי המדינה באוניברסיטת ז'נבה בשנת 1966. אחר כך נסע לארצות הברית, שם השלים תואר שני (1969) ודוקטורט בכלכלה מאוניברסיטת שיקגו (1971), ולאחר מכן שימש כמרצה שם.

בשנת 1975 מונה לפרופסור חבר במחלקה לכלכלה באוניברסיטת MIT ובשנת 1984 מונה לפרופסור מן המניין. הוא המשיך ללמד באוניברסיטת זאת עד למותו בשנת 2002.

דורנבוש כתב יחד עמיתו ל-MIT, סטנלי פישר, את הספר Macroeconomics, אשר נחשב לאחד מספרי היסוד בהוראת הכלכלה. אחת התרומות המרכזיות של דורנבוש לחקר הכלכלה היא בכך שהוא טבע את המונח תגובת יתר (overshooting) בהקשר של תגובת שערי חליפין למדיניות מוניטרית מרחיבה, במאמרו המפורסם "דינמיקה של ציפיות ושער חליפין" משנת 1976. במודל תגובת היתר דורנבוש מסביר לראשונה כיצד תגובת יתר של שער החליפין למדיניות המוניטרית המרחיבה עשויה להיות רציונלית, על אף שאינטואיטיבית היא נתפסת כבלתי רציונלית.

קישורים חיצוניים 

 דף לזכרו, באתר MIT

הערות שוליים

כלכלנים אמריקאים
סגל המכון הטכנולוגי של מסצ'וסטס
בוגרי אוניברסיטת ז'נבה
בוגרי אוניברסיטת שיקגו
כלכלנים גרמנים
גרמנים שנולדו ב-1942
אמריקאים שנפטרו ב-2002